钦定古今图书集成/历象汇编/历法典/第027卷 > 宋九
## 钦定古今图书集成/历象汇编/历法典/第027卷 > 宋九

### 高宗绍兴二年重购纪元历议制浑仪诏李继宗等参详

按《宋史高宗本纪》不载。　按《律历志》，宋历在东都凡
八改，曰应天、《乾元》《仪天》《崇天》《明天》《奉元》《观天》《纪元》、星
翁离散，《纪元历》亡。绍兴二年，高宗重购得之，六月甲
午，语辅臣曰：“历官推步不精，今历差一日。近得《纪元
历》，自明年当改正，协时月正日，盖非细事。”是岁始议
制浑仪。十一月，工部言：“浑仪法要当以子午为正，今
欲定测枢极，合差局官二员。”诏差李继宗等充测验
定正官。俊造毕进呈日，同参详指说制度官丁师仁、
李公谨入殿安设。

绍兴五年春二月，命常州布衣陈得一造新历。夏六
月，名新历曰《统元》。

按：《宋史高宗本纪》云云。　按《律历志》：五年，日官言，正
月朔旦日食九分半，亏在辰正。常州布衣陈得一言，
当食八分半，亏在巳初。其言卒验。侍御史张致远言：
“今岁正月朔日食，太史所定，不验。得一尝为臣言，皆
有依据，盖患筭造者不能通消息盈虚之奥、进退迟
疾之分，致立朔有讹。凡定朔小馀七千五百以上者，
进”一日。绍兴四年十二月，小馀七千六百八十，太史
不进，故十一月小尽。今年五月，小馀七千一百八十，
少三百二十，乃为进朔，四月大尽。建炎三年，定十一
月三十日甲戌为腊。《阴阳书》曰：“腊者，接也。”以故接新，
在十二月近大寒前后戌日定之。若近大寒戌日在
正月十一日，若即用远大寒戌日定之，“庶不出十二
月。如宣和五年十二月二十七日丙午，大寒后四日
庚戌，虽近缘在六年正月一日，此时以十九日戊戌
为腊，得一于岁旦日食，尝预言之，不差釐刻。愿诏得
一改造新历，委官专董其事，仍尽取其书，参校太史
有无，以补遗阙。择历筭子弟粗通了者，授演撰之要，
庶几日官无旷，历法不”绝。二月丙子，诏秘书少监朱
震即秘书省监视，得一改造新历。八月，历成，震请赐
名“统元”，从之。诏翰林学士孙近为序，以六年颁行。迁
震一秩，赐得一通微处士，官其一子；道士裴伯寿等
受赏有差，得一等。上推甲子之岁，得十一月甲子朔
夜半冬至，日度起于虚中，以为元。著《历经》七卷、《历议》
二卷，《立成》四卷，《考古春秋日食》一卷，《七曜细行》二卷，
《气朔入行草》一卷。诏付太史氏，副藏秘府。

绍兴九年，诏“陈得一、裴伯寿赴阙，补修《历法》。”

按《宋史高宗本纪》不载。　按《律历志》，绍兴九年，史官
重修神宗正史，求奉《元历》不获，诏陈得一、裴伯寿赴
阙补修之。

绍兴十年。夏四月。访求亡逸历书。及精于星历者
按《宋史高宗本纪》云云。

绍兴十四年，颁《统元历》。

按《宋史高宗本纪》不载。　按《律历志》：绍兴十四年。太
史局请制浑仪。工部员外郎谢伋言：“臣尝询浑仪之
法，太史官生论议不同。铸作之二。今尚阙焉。臣愚以
为宜先询访制度，敷求通晓天文历数之学者。参订
是非，斯合古制。”苏颂之子应诏赴阙，请访求其父遗
书，考质制度。宰相秦桧曰：“在廷之臣罕能通晓。”高宗
曰：“此阙典也，朕已就宫中制造。范制虽小，可用窥测。
日以晷度，夜以枢星为则，非久降出，第当广其尺寸
尔。”于是命桧提举。时内侍邵谔善运思，专令主之，累
年方成。《统元历》。颁行虽久，有司不善用之，暗用纪元
法推步，而以《统元》为名。

### 孝宗乾道二年秋九月诏改造大历

按《宋史孝宗本纪》云云。　按《律历志》：乾道二年，日官
以《纪元历》推三年丁亥岁十一月甲子朔将颁行，裴
伯寿诣礼部陈《统元历》法当进作乙丑朔，于是依《统
元历》法正之。光州士人刘孝荣言：“《统元历》交食先天
六刻，火星差天二度。尝自著历，期以半年可成，愿改
造新历。”礼部谓：“《统元历》法用之十有五年，纪年历法
经六十年，日月交食有先天分数之差，五星细行亦
有二三度分之殊。算造历官拘于依经用法，致朔日
有进退，气节日分有误，于时宜改造。”伯寿言：“造历必
先立表测景验气，庶几精密。”判太史局吴泽私于孝
荣，且言铜表难成、木表易坏以沮之。乃诏礼部尚书
周执羔提领改造新历。执羔亦谓：“测景”验气，经涉岁月。孝荣乃采《万分历》，作三万分以为日法，号《七曜细
行历》，上之。三年，执羔以历来上，孝宗曰：“日月有盈缩，
须随时修改。”执羔对曰：“舜协时，月正日正，为积久，不
能无差，故协正之。”孝宗问曰：“今历于古历何如？”对曰：
“尧时冬至日在牵牛，今冬至日在斗一度。”孝荣《七曜
细行历》自谓精密，且预定是年四月戊辰朔日食一
分，日官言食二分，伯寿并非之。既而晴明不食。孝荣
又定八月庚戌望月食六分半，候之止及五分。又定
戊子岁二月丁未望月食九分以上，出地，其光复满。
伯寿言当食，既复满，在戌正三刻。侍御史单时言：“比
年太史局以《统元历》稍差，而用《纪元历》，纪元濅差。迩
者刘孝荣议改历，四年朔日食不验。日官两用《统元》
《纪元》以定晦朔，二历之差，岁益已甚，非所以明天道、
正人事也。如四月朔之日不食，虽为差误，然一分之
说，犹为近焉。八月望之月食五分，新历以为食六分，
亦为近焉。闻欲以明年二月望月食为验，是夜或有
阴晦风雨，愿令日官与孝荣所定七政躔度其说异
同者，俟其可验之时，以浑象测之；察其稍近而屡中
者，从其说以定历，庶几不致甚差。”诏从之。十一月，诏
国子司业、权礼部侍郎程大昌、监察御史张敦实监
太史局验之。时孝宗务知历法疏密，诏太史局以高
宗所降小浑仪测验造历。四年二月十四日丁未望，
月食，生光复满，如伯寿言。时等又言：“去年承诏十二
月癸卯、乙巳两夜监测太阴、太白，新历为近。今年二
月十四日望月食，臣与大昌等以浑仪定其光、满，则
旧历差近，新历差远。若遽以旧历为是，则去年所测
四事，皆新历为近；今者所定月食，乃复稍差。以是知
天道之难测，儒者莫肯究心，一付之星翁历家，其说
又不精密。愿令继宗、孝荣等更定三月一日内七政
躔度之异同者，仍令臣等往视测验而造历焉。”三月，
诏：“时与《大昌》同验之太史局，止用《纪元历》与新历测
验，未尝参以《统元历》。臣等先求判太史局李继宗、天
文官刘孝荣等，《统元纪元新历》异同，于三月初九日
夜、十一日早、十四日夜、二十日早诣太史局，召三历
官上台，用铜仪窥管，对测太阴、木、火、土星昏晨度。经
历度数，参稽所供，监视测验。初九日昏度，旧历，太阴
在黄道张宿十二度八十七分，在赤道张宿十度；《新
历》在黄道张宿十四度四十分，在赤道张宿十五度
太臣等验得在赤道张宿十五度半。今考之，新历稍
密，旧历皆疏。”十一日早晨度，木星“在黄道室宿十五
度七分，在赤道室宿十三度少；土星在黄道虚宿七
度三分，在赤道虚宿七度。彊《新历》木星在黄道室宿
十五度四十四分，在赤道室宿十四度少弱；土星在
黄道虚宿六度二十一分，在赤道虚宿六度少弱。”臣
等验得五更三点，土星在赤道虚宿六度弱；五更五
点，木星在赤道室“宿十四度。”今考之，新历稍密，旧历
皆疏，十二日，都省令定验《统元》《纪元》及新历疏密。《统
元历》昏度，太阴在黄道氐宿初度九十四分，在赤道
氐宿三度少；《纪元历》在黄道氐宿初度八十三分，在
赤道氐宿二度太；新历在黄道亢宿八度七十一分，
在赤道亢宿九度少弱。三历官以浑仪由南数之。其
太阴北去角宿距星二十一度少弱。新旧历官称昏
度亢宿未见，只以窥管测定角宿距星。复以历书考
东方七宿，角占十二度，亢占九度少。既亢宿未见，当
除角宿十二度，即太阴此时在赤道亢宿九度少弱。
今考之《新历》全密，《纪元》《统元历》皆疏二十日早晨度。
《统元历》太阴在黄道斗宿十一度九十“一分，在赤道
斗宿十二度少；火星在黄道危宿七度九十一分，在
赤道危宿七度少；土星在黄道虚宿八度八十二分，
在赤道虚宿八度。”《太彊纪元历》，“太阴在黄道斗宿十
一度四十分，在赤道斗宿十一度半；火星在黄道危
宿六度，在赤道危宿六度太；土星在黄道虚宿七度
三十九分，在赤道虚宿七度半弱。”《新历》太阴在黄道
斗宿十度六十一分，在赤道斗宿十度少，火星在黄
道危宿七度二十分，在赤道危宿六度，土星在黄道
虚宿六度五十三分，在赤道虚宿六度半。三历官验
得太阴在赤道斗宿十度，火星在赤道危宿六度彊，
土星在赤道虚宿六度半。今考之，《太阴纪元历疏》《火
星新历》《纪元历》全密，《统元历疏》《土星新历》全密，《纪元》
《统元历疏》。又诏时与尚书礼部员外郎李焘同测验。
时等言：“先究《统元》《纪元》《新历》异同，召三历官上台，用
铜仪窥管，对测太阴土、火、木星晨度、经历度数，参稽
所供，监视测验。”二十四日早晨度。《统元历》太阴在黄
道危宿十一度九十分，在赤道危宿九度，木星在黄
道室宿十八度一十五分，在赤道壁宿初度少；火星
在黄道危宿十度七十分，在赤道危宿十度；土星在
黄道虚宿八度九十五分，在赤道虚宿九度。《纪元历》
太阴在赤道危宿十度五十三分，在赤道危宿八度
半；木星在黄道室宿十七度六十八分，在赤道室宿
十六度少；火星在黄道危宿九度八十四分，在赤道

在赤道危宿十二度。木星在黄道室宿十八度一十
分，在赤道室宿十六度半。彊火星在黄道危宿十度
八分，在赤道危宿九度；土星在黄道虚宿六度六十
分，始留在赤“道虚宿六度半，彊始留”三。历官验得太
阴在赤道危宿十度，木星在赤道室宿十度太，火
星在赤道危宿九度半，土星在赤道虚宿六度半弱。
今考之，太阴《统元历》精密，《纪元历》、新历皆疏；木星《新
历》稍密，《纪元》《统元历》皆疏；火星《纪元》《新历》皆稍密，《统
元历》疏；土星《新历》稍密，《纪元》《统元历》皆疏。二十七日
早晨度。《统元历》，木星在黄道壁宿初度四十六分，在
赤道壁宿初度；太彊火星在黄道危宿十二度九十
二分，在赤道危宿十二度；彊土星留在黄道虚宿八
度九十八分，在赤道虚宿九度。《纪元历》，木星在黄道
壁宿初度二十五分，在赤道壁宿初度分空；火星在
黄道危宿十二度九十七分，在赤道危宿十一度；土
星留在黄道虚宿七度四十八分，在赤道虚宿七度
半。《新历》木星在黄道壁宿初度四十四分，在赤道壁
宿初少彊；火星在黄道危宿十二度二十二分，在赤
道危宿十一度半；土星留在黄道虚宿六度六十分，
在赤道虚宿六度半。《彊三》历官验得木星在赤道壁
宿初度少，火星在赤“道危宿十一度，土星在赤道虚
宿六度半。今观木星新历稍密，《纪元》《统元历》皆疏；火
星《纪元历》全密，《统元》新历皆疏；土星新历稍密，《纪元》
《统元历》皆疏。”由是朝廷始知三历异同，乃诏太史局
以新旧历参照行之。礼部言：“新旧历官互相异同，参
照实难。新历比之旧历稍密。”诏用新历，名以《乾道历》，
己丑岁颁行，孝荣有《考春秋日食》一卷，《汉魏周隋日
月交食》一卷，《唐日月交食》一卷，《宋朝日月交食》一卷，
《气朔入行》一卷，《彊弱日法格数》一卷。

乾道四年夏四月，诏“大使局参用新旧历。”五月，行《干
道新历》。

按《宋史孝宗本纪》云云。　按《律历志》：乾道四年，礼部
员外郎李焘言，“《统元历》行之既久，与天不合固宜，《大
衍历》最号精微，用之亦不过三十馀年，后之欲行远
也难矣。抑历未差无以知其失，未验无以知其是。”仁
宗用《崇天历》，天圣至皇祐四年十一月日食，二历不
效。诏以唐八历及宋四历参定，皆以《景福》为密，遂欲
改作。而刘羲叟谓“《崇天历》颁行逾三年，所差无几，讵
可偶缘天变，轻议改移。”又谓：“古圣人历象之意，止于
敬授人时，虽则预考交会，不必吻合辰刻，或有迟速，
未必独是历差。”乃从羲叟言，复用《崇天历》。羲叟历学
为宋第一，欧阳修、司马光辈皆遵用之。《崇天历》既复
用，又十三年，治平二年，始改用《明天历》，历官周琮皆
迁官。后三年，验熙宁三年七月月食不效，乃诏复用
《崇天历》，夺琮等所迁官。熙宁八年，始更用《奉元历》，沈
括实主其议。明年正月，月食遽不效，诏问修历推恩
者姓名，括具奏辨得不废。识者谓“括彊辨，不许其深
于历也，然后知羲叟之言然愿申饬历官，加意精思，
勿执今是，益募能者，熟”复讨论，更造密度，补治新历。
缘焘尝承诏监视测验，值新历太阴、荧惑之差，恐书
成所差或多见讥能者，乃诏诸道访通历者。久之，福
州布衣阮兴祖上言新历差谬，荆大声不以白部，即
补兴祖为局生。初，《新历》之成也，大声、孝荣共为之。至
是，大声乃以太阴九道变赤道，别演一法，与孝荣立
异于后。秘书少监、崇政殿说书兼权刑部侍郎汪大
猷等言：“承诏于御史台监集局官参筭明年太阴宿
度，笺注《御览》诣实。今大声等推筭明年正月至月终，
九道太阴变赤道，限十二月十五日以前具槁成至
正月。内臣等召历官上台，用浑仪监验疏密。”从之。
乾道五年，命裴伯寿与诸历官各具乾道五年“以后
太阴、五星躔度，上御史令测验官参考。”

按《宋史孝宗本纪》不载。　按《律历志》：五年，国子监司
业兼权礼部侍郎程大昌、侍御史单时、秘书丞唐孚、
秘书郎李木言，“都省下灵台郎充历筭官盖尧臣、皇
甫继明、宋允恭等言，更造乾道新历。朝廷累委官定
验，得见日月交食，密近天道，五星行度，允协躔次。惟
九道太阴，间有未密，搜访能历之人补治新历，半年
未有应诏者，独荆大声别演一法，与刘孝荣《乾道历》
定验正月内九道太阴行度。今来二法皆未能密于
天道，乾道太阴一法与诸历比较，皆未尽善。今撮其
精微，缵成一法，其先推步到正月内九道太阴正对
在赤道宿度，愿委官与孝荣、大声验之。如或精密，即
以所修九道经法请得与定验官更集孝荣、大声等
同赴台推步明年九道太阴正对在赤道宿度，点定
月分定验，从其善者用之。”大昌等从大声、孝荣所供
正月内太阴九道宿度已赴太史局测验，上中旬毕。
及取大声、孝荣、尧臣等三家所供正月下旬太阴宿
度，参照览视，测验疏密。尧臣、继明、允恭请具今年太
阴九道宿度，欲依逐人“所请，限一月各具今年太阴
九道变黄道正对赤道某宿某度，依经具槀，送御史台。测验官不时视验，然后见其疏密。”裴伯寿上书言：
“孝荣自陈，预定丁亥岁四月朔日食，八月望月食，俱
不验。又定去年二月望夜二更五点，月食九分以上，
出地复满。臣尝言于宰相，是月之食，当食既出地，《纪
元历》亦食既。出地生光在戌初二刻，复满在戌正三
刻。是夕，月出地时有微雪，至昏时，见月已食既。至戌
初三刻果生光，即食既出地可知复满在戌正三刻，
时二更二点。臣所言卒验。”孝荣言：《见行历》交食先天
六刻，今所定月食复满乃后天四刻，新历谬误为甚。
其一曰步气朔。孝荣先言气差一日，观景表“方知其
失，此不知验气者也。”臣之验气，差一二刻亦能知之。
纪元节气，自崇宁间测验，逮今六十馀载，不无少差，
苟非测验，安知其失？凡日月合朔，以交食为验，今交
食既差，朔亦弗合矣。其二曰步发敛，止言卦候而已。
其三曰步日躔。新历乃用纪元二十八宿赤道度，暨
至分宫，遽减纪元过宫三十馀刻，殊无理据。而又赤
道变黄道宿度，娄、胃二宿，顿减《纪元》半度。在术则娄、
胃二宿合二十八度，娄当十二度太。今《新历》娄作十
二度半，乃弃四分度之一。室、轸二宿虚收复多少，数
变宿分宫既讹，是以乾道己丑岁太阳过宫差误。其
四曰步晷漏，《新历》不合《前史》。唐开元十二年，测景于
天下安南，测“夏至午中晷在表南三寸三分，新历筭
在表北七寸。其铁勒测冬至午中晷长一丈九尺二
寸六分，新历筭晷长一丈四尺九寸九分，乃差四尺
二寸七分”，其谬盖若此。其五曰步月离诸历迟疾，朏
朒极数一同，《新历》朏之极数少，朒之极数四百九十
三分，疾之极数少，迟之极数二十分，不合历法。其“六
曰交步会，新历妄设阳准、阴准等差，盖欲苟合已往
交食，其问复有不合者，则迁就天道，所以预定丁亥、
戊子二岁日月之食，便见差违。其七曰步五星”，以浑
仪测验新历星度，与天不合。盖孝荣与同造历人皆
不能探端知绪，乃先造历，后方测验，前后倒置，遂多
差失。夫立表验气，窥测七政，然后“作历，岂容掇拾绪
馀，超接旧历，以为新术，可乎？”新历出于五代，民间《万
分历》，其数朔馀太彊，明历之士往往鄙之。今孝荣乃
三因万分小历，作三万分为日法，以隐万分之名，三
《万分历》即《万分历》也。缘朔馀太彊，孝荣遂减其分，乃
增立秒，不入历格。前古至于宋诸历朔馀并皆无秒，
且孝荣不知王处“讷于万分增二为《应天历》，日法朔
馀五千三百七，自然无秒而去。王朴用秒之历，臣与
造《统元历》之后，潜心探讨，复三十馀年，考之诸历，得
失晓然。诚假臣演撰之职，当与太史官立表验气，窥
测七政，运筭立法当远过前历。”诏送监视测验官详
之，达于尚书省。时谈天者各以技术相高，互相诋毁，
谏议大夫单时、秘书少监汪大猷，国子司业权礼部
侍郎程大昌、秘书丞唐孚、秘书郎李木言：“《乾道新历》
荆大声、刘孝荣同主一法，自初测验以至权行施用”，
二人无异议。后缘新历不密，诏访求通历者，孝荣乃
讼阮兴祖缘大声补局生，自是纷纷不已。大声官以
判局提点历书为名，乃言不当责以立“法起筭，不知
《起历授时》何所凭据？且正月内五夜比较孝荣所定
五日并差，大声所定五日内三日的中两日稍疏。继
伯寿进状献术时等，将求其历书上台测验，务求至
当。而大声等正居其官，乃饰辞避事，测验弗精。且大
声、孝荣同立新法，今犹反复，苟非各具所见，他日历
成，大声妄有动摇，即前功尽废。请令孝荣、大声、尧臣、
伯寿各具乾道五年五月以后至年终太阴五星排
日正对赤道躔度，上之御史台，令测验官参考。”诏从
之。

乾道六年，以历官所推日、月食各有异同，仍诏历官
详定。

按《宋史孝宗本纪》不载。　按《律历志》：六年，日官言，“比
诏权用《乾道历》推筭，今岁颁历于天下，明年用何历
推筭。”诏亦权用乾道历。一年秋，成都历学进士贾复
自言诏求推明荧惑、太阴二事，转运使资遣至临安，
愿造新历毕还蜀。仍进历法九议。孝宗嘉其志，馆于
京学，赐廪给。太史局李继宗等言：“十二月望，月食大
分”七，小分九十三，贾复、刘大中等各亏初、食甚，分夜
不同。诏礼部侍郎郑闻监、李继宗等测验。是夜食八
分。秘书省言：“灵台郎宋允恭、国学生林永叔、草泽、祝
斌、黄梦得、吴时举、陈彦健等各推筭日食时刻分数
异同。”乃诏谏议大夫姚宪、监继宗等测验。五月朔，日
食，宪奏时刻分数皆差舛，继宗、泽大声削降有差。太
史局春官正、判太史局吴泽等言：“乾道十年颁赐历
日，其中十二月已定作小尽。乾道十一年正月一日
注癸未朔毕。乾道十一年正月一日，《崇天》《统元》二历
算得甲申朔，《纪元》《乾道》二历算得癸未朔。今《乾道历》
正朔小馀约得不及进限四十二分，是为疑朔。更考
日月之行，以定月朔大小，以此推之，则当是甲申朔。
今历官弗加精究，直以癸未注正朔，窃恐差误，请再
推步。”于是俾继宗监视，皆以是年正月朔当用甲申兼今岁五月朔，太阳交食，本局官生瞻视到天道，日
食四分半，亏初。西北午时五刻半，食甚正北；未初二
刻，复满东北申初一刻。后令永叔等五人各言五月
朔日食“分数，并亏初、食甚、复满时刻皆不同，并见行
《乾道历》，比之五月朔天道日食多算二分少彊亏初
少算四刻半，食甚少算三刻，复满少算二刻。”巳上。又
考《乾道历》，比之《崇天》《纪元》《统元》三历，日食亏初时刻
为近，较之乾道日食亏初时刻为不及。继宗等参考
来年十二月系大尽，及十一年正月朔，当用甲申，而
太史局丞、同判太史局荆大声言：“《乾道历》加时系不
及进限四十二分，定今年五月朔日食亏初在午时
一刻。今测验，五月朔日食亏初在午时五刻半。《乾道
历》加时弱四百五十分。苟以天道时刻预定，乾道十
二年正月朔已过甲申日四百五十分。大声今再指
定，乾道十一年正月合作甲《申朔》，十年十二月合作
《大尽》。请依太史局详定行之。”五月，诏历官详定

### 淳熙元年以诸历官推算太阳交食不同罚造历者按宋史孝宗本纪不载 按律历志淳熙元年礼部言今岁颁赐历书权用乾道新历推算明年复欲权

用《乾道历》。诏从之。十一月，诏“太史局春官正吴泽推
算太阳交食不同，令秘书省敕责之，并罚造历者。”
淳熙四年春正月，班《淳熙历》。

按《宋史孝宗本纪》云云，　按《律历志》：“三年，判太史局
李继宗等奏，令集在局通算历人重造新历。今撰成
《新历》七卷，《推算备草》二卷，校之纪元、《统元》《乾道》诸历，
新历为密，愿赐历名。”于是诏名淳熙历，四年颁行，令
礼部、秘书省参详以闻。　又奏言：“三年九月望，太阴
交食。以《纪元》《统元》《乾道》三历推之，初亏在攒点九刻，
食二分及三分已上。以新历推之，在明刻内食大分
空，止在小分百分中二十七。是夜，瞻候月体盛明，虽
有云而不翳，至旦不见亏食，于是可见。《纪元》《统元》《干
道》三历不逮新历之密，今当预期推筭淳熙五年历，
盖旧历疏远，新历未行，请赐新历名，付下推步。”礼部
验得孟邦杰、李继宗等所定五星行度分数，各有异
同。继宗云：“六月癸酉，木星在氐宿三度一十九分。”邦
杰言：“夜昏度瞻测得木星在氐宿三度半半系五十
分，虽见月体，而西南方有云翳之。”继宗云：“是月戊寅，
木星在氐宿三度四十一分。”邦杰言：“四望有云，虽云
间时露月体，所可测者，木星在氐宿三度太太，系七
十五分。”继宗云：“庚辰，土星在毕宿三度三十四分，金
星在参宿五度六十五分，火星在井宿七度二十七
分。”邦杰言：“五更五点后，测见土星入毕宿二度半半
系五十分，金星入参宿六度半，火星入井宿八度多
三分。”继宗云：“七月辛丑，太阴在角宿初度七十一分，
木星在氐宿五度七十六分。”邦杰言：“测见昏度太阴
入轸宿十”六度，太太系七十五分，木星入氐宿六度
少少系二十五分。孝宗曰：“自古历无不差者，况近世
此学不传，求之草泽，亦难其人。”诏以《淳熙历》权行，颁
用一年。

淳熙五年，以金使来言历异同，诏礼部郎官吕祖谦
测验太阴行度。

按《宋史孝宗本纪》不载。　按《律历志》，五年，金遣使来
朝贺会庆节，乃妄称其国历九月庚寅晦为己丑晦，
接伴使检详丘崇辨之，使者辞穷，于是朝廷益重历
事。李继宗、吴泽言：“今年九月大尽，系三十日，于二十
八日早晨度，瞻见太阴离东浊高六十馀度。则是太
阴东行未到太阳之数。然太阴一昼夜东行十三度
馀，以太阴行度较之，又减去二十九日早晨度，太阴
所行十三度馀，则太阴尚有四十六度以上。未行到
太阳之数，九月大尽明矣。其金国九月作小尽，不当
见月体。今既见月体，不为晦日，乞九月三十日、十月
一日差官验之。”诏遣礼部郎官吕祖谦。祖谦言：“本朝
十月小尽，一日辛卯朔，夜昏度，太阴躔”在尾宿七度
七十分。以太阴一昼夜平行十三度三十一分，至八
日上弦日，太阴计行九十一度。馀按历法，朔至上弦，
太阴平行九十一度三十一分，当在室宿一度太。金
国十月大尽一日庚寅朔，夜昏度太阴约在心宿初
度三十一分，太阴一昼夜亦平行十三度三十一分。
自朔至本朝八日，为金“国九日，太阴已行一百四度
六十二分，比之本朝十月八日上弦，太阴多行一昼
夜之数。今测见太阴在室宿二度，计行九十二度馀，
始知本朝十月八日上弦，密于天道。”诏祖谦复测验。
是夜，邦杰用浑天仪法物测验，太阴在室宿四度。其
八日上弦夜所测，太阴在室宿二度。按历法，太阴平
行十三“度，馀行迟行十二度。”今所测太阴，比之八日，
夜又东行十二度，信合天道。

淳熙十年，以“历”字有误，历官削降有差。

按《宋史孝宗本纪》不载。　按《律历志》，十年十月诏“‘甲
辰岁”“历’字误，令礼部更印造，颁诸安南国。李继宗、吴
泽及荆大声削降有差。”

淳熙十二年，以成忠郎杨忠辅言，诏测来年月食按《宋史孝宗本纪》，不载。　按《律历志》：十二年九月，成
忠郎杨忠辅言：《淳熙历》简陋，于天道不合。今岁三月
望，月食三更二点，而历在二更二点，数亏四分，而历
亏几五分。四月二十三日水星，据历当夕伏，而水星
方与太白同行东井间，昏见之时，去浊犹十五馀度。
七月望前，土星已伏，而历犹注见；八月未弦，金已过
氐矣，而历犹在亢。此类甚多，而朔差者八年矣。夫守
疏敝之历，不能革旧，其可哉！”忠辅于《易》粗窥《大衍》之
旨，创立日法，撰演新历，不敢以言者，诚惧太史“顺过
饰非，恃刻漏则水有增损迟疾，恃浑仪则度有广狭
斜正。所赖今岁九月之交食在昼，而《淳熙历》法当在
夜，以昼夜辨之，不待纷争而决矣。辄以《忠辅新历》推
算，淳熙十二年九月定望日辰退乙未，太阴交食大
分四、小分八十五，晨度带入渐进大分一、小分七，亏
初在东北卯正一刻一十一分，系日出前，食甚在正
北辰初一刻一十分，复满在西北辰正初刻，并日出
后。其日日出卯正二刻后，“与亏初相去不满一刻。以
地形论之，临安在岳台之南，秋分后昼刻比岳台差
长，日当先历而出，故知月起亏时，日光已盛，必不见
食。”以《淳熙历》推之，九月望夜，月食大分五、小分二十
六，带入渐进大分三、小分四十七。亏初在东北，卯初
三刻系攒点，九刻后，食甚在正北，卯正三刻后，复满
在西北，辰正初刻，后并在昼，礼部乃考其异同，孝宗
曰：“日月之行有疏数，故历久不能无差。大抵月之行
速，多是不及，无有过者，可遣台官、礼部官同验之。”诏
遣礼部侍郎颜师鲁。其夜戌正二刻，阴云蔽月，不辨
亏食，师鲁请诏精于历学者与太史定历。孝宗曰：“历
久必差。闻来年月食者二，可俟验否？”

淳熙十三年，布衣皇甫继明论《淳熙历》非是。诏与杨
忠辅及历官刘孝荣各推太阴亏食，罢遣杨忠辅、皇
甫继明等。

按《宋史孝宗本纪》不载。　按《律历志》：十三年，右谏议
大夫蒋继周言，“试用民间有知星历者，遴选提领官，
以重其事，如祖宗之制。”孝宗曰：“朝士鲜知星历者，不
必专领。”乃诏有通天文历算者所在州军以闻。八月，
布衣皇甫继明等陈：今岁九月望，以《淳熙历》推之，当
在十七日，实历敝也。太史乃注于十六日之下，徇私
迁“‘就，以掩其过，请造新历’。而忠辅乞与历官刘孝荣
及继明等各具己见，合用历法，指定今年八月十六
日太阴亏食加时早晚，有无带出所见分数，及节次
生光、复满方面辰刻更点同验之。仰合乾象，折衷疏
密。再请今年八月二十九日验月见东方一事，苟见
月馀光，则其日不当以为晦也。又今年九月十六日，
验月未盈一事，苟见月体东向之光犹薄，则其日不
当为望也。知晦望之差，则朔之差明矣。必使气之与
朔，无毫发之差，始可演造新历。付礼部议，各具先见
指定太阴亏食分数、方面辰刻定验折衷。”诏师鲁、继
周监之。既而孝荣差一点，继明等差二点，忠辅差三
点，乃罢遣之。

淳熙十四年，国学进士石万与诸历官各进所造历，
诏吏部侍郎章森等参定以闻。

按《宋史孝宗本纪》，不载。　按《律历志》，“十四年国学进
士会稽石万言《淳熙历》立元非是，气朔多差，不与天
合。”按淳熙十四年历，清明、夏至、处暑、立秋四气，及正
月望、二月、十二月下弦，六月、八月上弦、十月朔，并差
一日。如卦候、盈、虚、没灭，五行用事，亦各随气朔而差。
南渡以来，浑仪草刱，不合制度，无圭表以测日景长
短，“无机漏以定交食加时。”设欲考正其差，而太史局
官尚如去年测验太阴亏食，自一更一点还光一分
之后，或一点还光二分，或一点还光三分以上，或一
点还光三分以下，使更点乍疾乍徐，随景走弄，以肆
欺蔽。若依晋《泰始》《隋开皇》、唐《开元课历》故事，取《淳熙
历》与万所造之历，各推而上之于千百“世之上，以求
交食，与夫岁月日星辰之著见于经史者为合与否，
然后推而下之，以定气朔，则与前古不合者为差，合
者为不差，甚易见也。然其差谬非独此耳，冬至日行
极南，黄道出赤道二十四度，昼极短故四十刻，夜极
长，故六十刻。夏至日行极北，黄道入赤道二十四度，
昼极长，故六十刻，夜极短，故四十刻。春秋二分，黄赤
二道平而昼夜等，故各五十刻。”此地中古今不易之
法。至王普重定刻漏，又有南北分野、冬夏昼夜长短
三刻之差。今《淳熙历》皆不然，冬至昼四十刻极短，夜
六十刻极长，乃在大雪前二日，所差一气以上。自冬
至之后，昼当渐长，夜当渐短。今过小寒，昼犹四十刻，
夜犹六“十刻，所差七日有馀。《夏至》昼六十刻极长，夜
四十刻极短，乃在芒种前一日，所差亦一气以上。自
夏至之后，昼当渐短，夜当渐长。今过小暑，昼犹六十
刻，夜犹四十刻，所差亦七日有馀，及昼夜各五十刻，
又不在春分、秋分之下。至于日之出入，人视之，以为
昼夜有长短有渐，不可得而急与迟也。急与迟则为

法之差，俾之上不违于天时，下不乖于人事。”送秘书
省礼部详之。皇甫继《明史》元寔、皇甫迨、庞元亨等言：
“石万所撰《五星再聚历》，乃用一万三千五百为日法，
特窃唐末《崇元》旧历而婉其名尔。《淳熙历》立法乖疏，
丙午岁定望则在十七日，太史知其不可，遂注望于
十六日下，以掩其过。臣等尝陈请于太史局官对辨，
置局更历，迄今未行。今考《淳熙历经》，则又差于将来。
戊申岁十一月下弦，则在二十四日，太史局官必俟
颁历之际，又将妄退于二十三日矣。法不足恃，必假
迁就。而朔、望二弦，历法纲纪，苟失其一，则五星盈缩，
日月交会，与夫昏旦之中星，昼夜之晷刻，皆不可得
而正也。浑仪、景表、壶漏之器，臣等私家无之，是以历
之成书，犹有所待。国朝以来，必假刱局而历始成。请
依改造《大历》故事，置局更历，以祛太史局之敝。”事上
闻，宰相王淮奏免送后省看详。孝宗曰：“使秘书省各
司同察之，亦免有异同之论。”六月，给事中兼修玉牒
官王信亦言：“更历事，以为历法深奥，若非详加测验，
无以见其疏密。乞令继明与万各造来年一岁之历，
取其无差者。”诏从之。十二月，进所造历。淮等奏：“万等
历日与淳熙十五年历差二朔，《淳熙历》十一月下弦
在二十四日，恐历法有差。”孝宗曰：“朔岂可差？朔差则
所失多矣。”乃令吏部侍郎章森、秘书丞宋伯嘉参定
以闻。

淳熙十五年，礼部较诸家历疏密。

按《宋史孝宗本纪》不载。　按《律历志》：十五年，礼部言，
“石万等造历与《淳熙历》法不同，当以其年六月二日
十月晦日月不应见而见为验。兼论《淳熙历》下弦不
合在十一月二十四日，是日请遣官监视。”诏礼部侍
郎尤袤与章森监之。六月二日，森奏：“是夜月明，至一
更二点入浊。”十月晦，袤奏：“晨前月见东方。”孝宗问“诸
家”孰为疏密？周必大等奏：“三人各定二十九日早，月
体尚存一分，独忠辅万谓既有月体，不应小尽。”孝宗
曰：“十一月合朔在申时，故二十九日尚存月体耳。”

### 光宗绍熙元年秋八月诏造新历

按《宋史光宗本纪》云云。　按《律历志》：淳熙十六年，承
节郎赵涣言，“历象大法及《淳熙历》今岁冬至并十二
月望月食皆后天一辰，请遣官测验。”诏礼部侍郎李
𪩘、秘书省邓驲等视之。𪩘等请用太史局浑仪测验，
如乾道故事，差秘书省提举一员专监之。诏差秘书
丞黄艾、校书郎王叔𥳑。绍熙元年八月，诏太史局更
造“新历”颁之。

绍熙二年，赐新历名《会元历》。

按《宋史光宗本纪》不载。　按《律历志》，二年正月，太史
局进《立成》二卷、绍熙二年七曜细行历一卷，赐名会
元，诏李𪩘序之。